เสี่ยอ้วนเจออีก ภัยความมั่นคง
ตร.ปัดจับ 2 เขมร แลกตัวกลับไทย,พล.ต.อ.สุชาติ ธีระสวัสดิ์ เร่งเจรจาทางการกัมพูชาส่งตัว ,เสี่ยอ้วน, ให้ไทย กลับมาดำเนินคดี แต่ยังติดหลายขั้นตอน แถมเจ้าตัวโดนพ่วงอีกข้อหาหนักเป็นภัยต่อความมั่นคง หากทุกอย่างเรียบร้อยรับตัวกลับมาได้ทันที ปัดกระแสข่าวแลกตัวกับ 2 นักศึกษาแพทย์ชาวเขมรที่ก่อคดีฆ่าแฟนสาวในประเทศตัวเอง หนีมากบดานในไทย ถูกจับกุมได้ที่ อ.ท่าใหม่ จ.จันทบุรี ชี้ทางการเขมรประสานงานมาก่อนเกิดคดียิง 2 ศพที่เขาชีจรรย์แล้ว  ผบ.ตร.เตรียมตั้งโต๊ะแถลงข่าวจับเสี่ยอ้วนที่สำนักงานตำรวจแห่งชาติ 18 ส.ค. ขณะที่ตำรวจจับกุมผู้ร่วมขบวนการพาเสี่ยอ้วนหลบหนีข้ามชายแดนได้อีก 3 คน ส่งฟ้องศาลตัดสินแล้ว 2 คนถูกจำคุก 6 เดือน ส่วนอีกคนอยู่ระหว่างฝากขัง,หลังจากตำรวจกัมพูชาจับกุมตัวนายปัญญา ยิ่งดัง หรือ เสี่ยอ้วน อายุ 39 ปี เจ้าของสถานบันเทิงย่านหาดป่าตอง จ.ภูเก็ต ร่วมกับพวกกระหน่ำยิง น.ส.ปวีณา หรือสปาย หรือปลาย นาเมืองรักษ์ อายุ 20 ปี และนายอนันตชัย หรือฟอส จริตรัมย์ อายุ 21 ปี เพื่อนสนิท เสียชีวิต 2 ศพ บริเวณลานจอดรถตรงข้ามพระพุทธรูปแกะสลักหน้าผาเขาชีจรรย์ ต.นาจอมเทียน อ.สัตหีบ จ.ชลบุรี คดีนี้มีผู้ต้องหาถูกจับกุมและเข้ามอบตัวแล้ว 5 คน เหลือเพียงเสี่ยอ้วนคนเดียวที่หลบหนีไปกบดานอยู่ในประเทศกัมพูชา กระทั่งถูกรวบตัวได้ที่จังหวัดไปรเวง ติดชายแดนประเทศเวียดนาม ตำรวจไทยอยู่ระหว่างประสานงานขอรับตัวกลับมาดำเนินคดี,ความคืบหน้าการนำตัวเสี่ยอ้วนจากฝั่งกัมพูชากลับเข้าไทย ผู้สื่อข่าวรายงานเมื่อช่วงสายวันที่ 17 ส.ค. บรรยากาศบริเวณด่านพรมแดนอรัญประเทศ จุดผ่านแดนถาวรบ้านคลองลึก อ.อรัญประเทศ จ.สระแก้ว ยังคงเป็นไปตามปกติ เจ้าหน้าที่กัมพูชายังไม่ได้นำตัวเสี่ยอ้วนมาส่งให้ทางการไทยตามกระแสข่าวลือที่ออกมาเป็นระยะๆ ขณะที่ตำรวจ ตม.สระแก้ว ยังคงเข้มงวดตรวจตรายานพาหนะทุกคันที่ขับผ่านเข้าออกด่านพรมแดนตลอดเวลา,ผู้สื่อข่าวได้รับการเปิดเผยจากตำรวจชุดติดตาม พล.ต.อ.สุชาติ ธีระสวัสดิ์ จเรตำรวจแห่งชาติ หัวหน้าชุดประสานงานไล่ล่าเสี่ยอ้วนว่า พล.ต.อ.สุชาติขึ้นเครื่องบินเดินทางจากประเทศไทยไปยังกรุงพนมเปญ เมืองหลวงของกัมพูชา ตั้งแต่ช่วงค่ำวันที่ 16 ส.ค. และได้เข้าร่วมเจรจากับ พล.ต.อ.ซอมวัน วีระ หัวหน้าฝ่ายความมั่นคงของตำรวจกัมพูชา เนื่องจาก พล.ต.ต.บึง จีวี ผบก.ตร.จ.ไปรเวง ประเทศกัมพูชา หลังจับกุมเสี่ยอ้วนได้แล้วนำตัวไปส่งให้เจ้าหน้าที่ฝ่ายความมั่นคงกัมพูชาเป็นผู้ดูแลและควบคุมตัวไว้ โดยยังไม่ได้ส่งมอบตัวให้กับ ตม.กัมพูชา อยู่ระหว่างรอการเซ็นอนุมัติจาก พล.ต.อ.ดี วิดเซีย รองอธิบดีกรมตำรวจของกัมพูชา,ช่วงเช้าวันเดียวกัน ชุดประสานงานของ พล.ต.อ. สุชาติ ยังไม่ละความพยายามติดต่อประสานงานกับทางการกัมพูชาเพื่อขอนำตัวเสี่ยอ้วนกลับมาดำเนินคดีในประเทศไทยโดยเร็วที่สุด แต่ได้รับคำตอบจากเจ้าหน้าที่ฝ่ายความมั่นคงกัมพูชาว่า ได้ส่งตัวเสี่ยอ้วนไปให้ ตม.กัมพูชา ประจำกรุงพนมเปญแล้ว ขณะนี้กำลังดำเนินการตามระเบียบและกฎหมายของกัมพูชาซึ่งมีขั้นตอนหลายอย่าง เจ้าหน้าที่ ตม.กัมพูชา เปิดเผยกับทีมงานของไทยว่า เนื่องจากคดีเสี่ยอ้วนเป็นคดีดัง ทางการกัมพูชาจึงต้องดำเนินการตามขั้นตอนของกฎหมายกัมพูชาอย่างรัดกุม โดยเสี่ยอ้วนถูกตั้งข้อหาเป็นภัยต่อความมั่นคงของกัมพูชาและหลบหนีเข้าเมืองโดยผิดกฎหมาย ดังนั้น ขั้นตอนอาจล่าช้ากว่าผู้หลบหนีเข้าเมืองทั่วไป ขั้นตอนต่อไป ตม.กัมพูชา จะต้องทำเรื่องเสนออนุมัติผลักดันกลับประเทศผ่านรองอธิบดีกรมตำรวจกัมพูชา เพื่อเสนอขึ้นไปให้ รมต.มหาดไทยกัมพูชา เป็นผู้อนุมัติ จึงจะสามารถนำตัวเสี่ยอ้วนส่งให้ทางการไทยได้,ที่สำนักงานตำรวจแห่งชาติ พล.ต.อ.จักรทิพย์ ชัยจินดา ผบ.ตร. กล่าวถึงความคืบหน้าการจับกุมตัวนายปัญญา ยิ่งดัง หรือเสี่ยอ้วน ว่า ขณะนี้ พล.ต.อ.สุชาติ ธีระสวัสดิ์ จเรตำรวจแห่งชาติ ได้เดินทางไปประเทศกัมพูชาเพื่อประสานขอรับตัวผู้ต้องหากลับมาดำเนินคดีที่ประเทศไทย หลังถูกตำรวจกัมพูชาจับกุมได้บริเวณชายแดนขณะเตรียมหลบหนีข้ามไปประเทศเวียดนาม จากนั้นจะนำตัวมาแถลงข่าวที่สำนักงานตำรวจแห่งชาติในวันที่ 18 ส.ค. แต่ยังไม่สามารถระบุเวลาได้ รายละเอียดทั้งหมดเดี๋ยวคุยกันทีเดียวเลย,ด้าน พล.ต.อ.สุชาติ ธีระสวัสดิ์ จเรตำรวจแห่งชาติ ที่ได้รับคำสั่งจาก ผบ.ตร.ให้เป็นหัวหน้าชุดเจรจากับทางการกัมพูชาให้ช่วยติดตามตัวเสี่ยอ้วนจนสำเร็จและอยู่ในขั้นตอนขอตัวกลับมาดำเนินคดีที่ประเทศไทย เปิดเผยทางโทรศัพท์ขณะอยู่ที่ประเทศกัมพูชาว่า ขณะนี้อยู่ระหว่างประสานงานและดำเนินการตามขั้นตอน ของประเทศกัมพูชาเพื่อนำตัวผู้ต้องหากลับมาดำเนิน คดีในไทย แต่จะบอกว่าเมื่อไหร่ยังคงบอกไม่ได้ ขึ้นอยู่กับขั้นตอนแล้วเสร็จเมื่อไหร่จะดำเนินการขอตัวกลับมาดำเนินคดีทันที,ส่วนที่มีกระแสข่าวว่า ทางการกัมพูชาให้ช่วยจับตัวนักศึกษาแพทย์ชาวกัมพูชา 2 คน ที่ก่อเหตุอุกฉกรรจ์ฆ่าคนตายที่ประเทศกัมพูชาแล้วหลบหนีมาอยู่ในประเทศไทย เพื่อเป็นการแลกเปลี่ยนกับการจับกุมเสี่ยอ้วนนั้น พล.ต.อ.สุชาติชี้แจงว่า ไม่ใช่อย่างนั้น ข้อเท็จจริงคือทางการกัมพูชาประสานให้ช่วยจับกุมตัวผู้ต้องหาทั้ง 2 คนมาก่อนคดีเสี่ยอ้วนอีก แต่เป็นการประจวบเหมาะที่ตำรวจจับกุมผู้ต้องหาชาวกัมพูชาทั้ง 2 คนได้พอดี ทางการไทยอยู่ในขั้นตอน ทำเอกสารเพื่อส่งตัวให้กับทางการกัมพูชาเช่นกัน ไม่ใช่การจับกุมผู้ต้องหาแล้วเอามาแลกตัวกัน,พ.ต.อ.กฤษณะ พัฒนเจริญ รอง โฆษก ตร. เผยถึงกรณีจับกุมตัวนักศึกษาแพทย์ชาวกัมพูชาที่ก่อเหตุฆ่าแฟนสาวในกัมพูชาแล้วหลบหนีเข้ามากบดานในไทยว่า ได้รับรายงานจาก สภ.ท่าใหม่ จ.จันทบุรี ว่า เมื่อวันนี้ (17 ส.ค.) เวลา 09.00 น. ตำรวจ ทหาร และฝ่ายปกครอง ร่วมกันจับกุมตัวนายฮอน เวสนา อายุ 22 ปี และนายบุน พลล็อก อายุ 21 ปี ชาวกัมพูชา โดยกล่าวหาว่าเป็นบุคคลต่างด้าวเดินทางเข้ามาและอยู่ในราชอาณาจักรโดยไม่ได้รับอนุญาต ส่งพนักงานสอบสวน สภ.ท่าใหม่ ดำเนินคดี,ทั้งนี้ ก่อนการจับกุม ตำรวจสืบสวนหาข่าวทราบว่าผู้ต้องหาก่อเหตุฆ่าแฟนสาวในประเทศกัมพูชา หลบหนีเข้ามากบดานอยู่ใน อ.ท่าใหม่ จ.จันทบุรี จึงจะเข้าจับกุม แต่ผู้ต้องหาทั้งสองไหวตัวทันหลบหนีเข้าไปในป่าทึบบริเวณหลังเขาพลอยแหวน เจ้าหน้าที่กระจายกำลังปิดล้อมกดดันตั้งแต่ช่วงสายวันที่ 16 ส.ค. จนถึงเช้าถึงวันที่ 17 ส.ค. ผู้ต้องหาพยายามหลบหนีออกมาทางถนนสายพระยาตรัง ต.พลอยเเหวน อ.ท่าใหม่ มีตำรวจชุดสืบสวน ตม.จันทบุรี และ สภ.ท่าใหม่ เฝ้าดูอยู่ ร่วมกันจับกุมตัวไว้ได้ ขณะนี้ผู้ต้องหาทั้งสองถูกควบคุมตัวอยู่ที่ สภ.คลองลึก อ.อรัญประเทศ จ.สระแก้ว จากนั้นจะ ส่งให้เจ้าหน้าที่ ตม.ผลักดันออกนอกราชอาณาจักรทางด่าน ตม.อรัญประเทศ ต่อไป,รอง โฆษก ตร. กล่าวต่อไปว่า การจับกุมผู้ต้องหา ครั้งนี้เกิดจากการบูรณาการกำลังและการแลกเปลี่ยนข้อมูลระหว่างเจ้าหน้าที่ทหาร ตำรวจ ฝ่ายปกครอง และหน่วยงานที่เกี่ยวข้องด้านการข่าว ที่ผ่านมาสำนักงานตำรวจแห่งชาติได้จับกุมผู้ต้องหารายสำคัญที่เกี่ยวกับอาชญากรรมข้ามชาติตามแนวชายแดน เช่น การลักลอบขนคนเข้าเมือง ขบวนการค้ามนุษย์ และอาชญากรรมอื่นๆ ตามนโยบายของ ผบ.ตร.ที่เน้นย้ำให้การปฏิบัติงานด้านการป้องกันและปราบปรามอาชญากรรมระหว่างประเทศจะต้องมีประสิทธิภาพมากขึ้นและสอดคล้องกับสถานการณ์ในปัจจุบัน,ด้าน พ.ต.อ.อาทร ชิ้นทอง ผกก.สภ.นาจอมเทียน อ.สัตหีบ จ.ชลบุรี เผยว่า ตำรวจได้จับกุมตัวกลุ่มบุคคลที่พาเสี่ยอ้วนหลบหนีข้ามชายแดนจากฝั่งไทยไปกัมพูชาได้แล้วทั้งหมด 3 คน ประกอบด้วย นายโกวัน ศิลปาโน อายุ 63 ปี นายวินัย ศิลปาโน อายุ 39 ปี ลูกชายนายโกวัน บ้านอยู่หมู่ 10 ต.สระแก้ว อ.เมืองสระแก้ว ทั้งคู่ถูกชุดสืบสวน ภ.จ.ชลบุรี ร่วมกับชุดสืบสวนภาค 2 และกำลังทหาร เข้าจับกุมได้เมื่อวันที่ 9 ส.ค.ตามหมายจับศาลจังหวัดพัทยา ในข้อหาร่วมกันช่วยผู้อื่น ซึ่งเป็นผู้กระทำผิดหรือเป็นผู้ต้องหาว่ากระทำความผิด อันมิใช่ความผิดลหุโทษเพื่อไม่ให้ต้องโทษ โดยให้ที่พำนักแก่ผู้นั้นโดยซ่อนเร้นหรือโดยช่วยผู้นั้นด้วยประการใดเพื่อไม่ให้ถูกจับกุม พร้อมยึดรถกระบะนิสสันบิ๊กเอ็ม สีน้ำเงิน ทะเบียน บก 9899 สระแก้ว ของนายโกวันที่ใช้พาเสี่ยอ้วนหลบหนี และนายภูธร สิงห์ดี อายุ 28 ปี บ้านอยู่ ต.ทุ่งมหาเจริญ อ.วังน้ำเย็น จ.สระแก้ว ถูกจับกุมเมื่อวันที่ 15 ส.ค.ตามหมายจับข้อหาเดียวกัน,ผกก.สภ.นาจอมเทียน เผยต่อไปว่า นายโกวันและนายวินัยถูกนำตัวส่งฟ้องต่อศาลจังหวัดพัทยา ผู้ต้องหาให้การรับสารภาพ ศาลพิพากษาจำคุก 6 เดือนไม่รอลงอาญา นำตัวส่งเข้าเรือนจำพิเศษพัทยาไปแล้ว ส่วนนายภูธรถูกนำตัวไปส่ง ฝากขังต่อศาลจังหวัดพัทยาในช่วงสายวันนี้ ผู้ต้องหาให้การรับสารภาพว่าได้รับเงินค่าจ้าง 1 แสนบาทในการพาเสี่ยอ้วนหลบหนีข้ามแดนจากฝั่งไทยไปฝั่งกัมพูชา,ต่อมาในช่วงบ่ายได้มีนายปฏิพัทธ์ อักษราพงษ์ ผู้ใหญ่บ้านหมู่ 10 ต.สระแก้ว อ.เมืองสระแก้ว เดินทางมาที่ สภ.นาจอมเทียน เพื่อจะเยี่ยมนายโกวันและนายวินัย ลูกบ้านที่สนิทคุ้นเคย แต่ทั้งคู่ถูกศาลพิพากษาจำคุกส่งตัวเข้าเรือนจำไปแล้ว นายปฏิพัทธ์เผยว่า นายเกียรติศักดิ์ หรือบอล สุรางค์แสงมีบุญ หนึ่งในผู้ต้องหาที่ถูกจับกุมไปแล้วเป็นหลานของนายโกวัน พาเสี่ยอ้วนไปหานายโกวันที่บ้าน นายโกวันเห็นว่าหลานชายกลับมาบ้านก็ดีใจ นายบอลขอร้องให้พาเสี่ยอ้วนข้ามไปเที่ยวกัมพูชา นายโกวันคิดว่าเสี่ยอ้วนจะข้ามไปเที่ยวบ่อนการพนัน แต่พอไปถึงชายแดนประมาณ 3 ทุ่มของวันที่เกิดเหตุด่านปิดแล้ว เสี่ยอ้วนไม่มีใบผ่านแดนเลยพากันกลับ,นายปฏิพัทธ์เผยต่อไปว่า จากนั้นนายโกวันได้ติดต่อนายภูธรให้ช่วยพาเสี่ยอ้วนข้ามชายแดนเพราะนายภูธรมีแฟนเป็นชาวกัมพูชาจึงรู้เส้นทางเป็นอย่างดี ก่อนที่นายโกวันและลูกชายจะขับรถกระบะพาเสี่ยอ้วนไปส่งให้นายภูธรพาออกชายแดนช่องทางธรรมชาติด้าน อ.คลองหาด จ.สระแก้ว แล้วมีชาวกัมพูชาชื่อนายเลียง มารับตัวข้ามไปฝั่งกัมพูชา หลังจากนายโกวันส่งเสี่ยอ้วนแล้วได้รับค่าตอบแทน 2-3 หมื่นบาท ก่อนกลับมาบ้านและถูกจับกุมพร้อมลูกชายที่นั่งรถไปส่งเสี่ยอ้วนด้วยกัน ส่วนนายภูธร ตนไม่รู้จักเพราะไม่ใช่คนในหมู่บ้าน สอบถามนายโกวันบอกว่าไม่รู้จักเสี่ยอ้วนเป็นการส่วนตัว แต่นายบอลพามาให้รู้จัก จึงช่วยเหลือเพียงคิดว่าเป็นนักเล่นการพนันเท่านั้น กระทั่งภายหลังมารู้ว่าเสี่ยอ้วนเป็นผู้ต้องหาคดียิง 2 ศพที่เขาชีจรรย์ แต่ไม่รู้จะทำอย่างไร เพราะพาข้ามชายแดนไปแล้ว,ส่วนการเตรียมรับตัวเสี่ยอ้วนผู้ต้องหาคนสำคัญ พ.ต.อ.อาทร ชิ้นทอง ผกก.สภ.นาจอมเทียน เผยว่า ได้สั่งกำลังตำรวจเตรียมพร้อมตลอดเวลาเพื่อรอรับตัวเสี่ยอ้วนที่กำลังจะข้ามชายแดนมา เมื่อนำตัวมาส่งที่ สภ.นาจอมเทียน แล้วจะพาไปทำแผนประกอบคำรับสารภาพยังที่เกิดเหตุ เรื่องสำนวนคดีตอนนี้เรียบร้อยหมดแล้ว เหลือเพียงเสี่ยอ้วน ผู้ต้องหาคนสุดท้ายถ้าได้ตัวมาจะรีบสอบสวนปากคำก่อนส่งฝากขังยังศาลต่อไป,นายไกรสร กองฉลาด ผวจ.กาฬสินธุ์ กล่าวถึงแนวทางการช่วยเหลือด้านกฎหมายกับครอบครัวของ น้องสปาย-น้องฟอส ว่า ทางจังหวัดให้ความสนใจ และติดตามคดีนี้เป็นพิเศษ โดยในพื้นที่ครอบครัวผู้เสียชีวิตทั้งสองได้มอบหมายให้นายอำเภอเข้าไปดูแลตั้งแต่เกิดเหตุจนกระทั่งทราบว่าจับกุมตัวเสี่ยอ้วนได้แล้ว ได้กำชับให้ศูนย์ดำรงธรรมอำเภอเข้าช่วยเหลือให้คำปรึกษาทางด้านกฎหมายอย่างใกล้ชิด พร้อมทั้งประสานขอความร่วมมือไปยังอัยการจังหวัดมาช่วยเหลือแนวทางด้านกฎหมายหากมีการร้องขอจากทั้ง 2 ครอบครัว หากจะมีการฟ้องร้องคดีแพ่งเพื่อเรียกร้องค่าเสียหาย ทางจังหวัดพร้อมให้การช่วยเหลืออย่างเต็มที่
พล.ต.อ.สุชาติ ธีระสวัสดิ์ เร่งเจรจาทางการกัมพูชาส่งตัว เสี่ยอ้วน ให้ไทย กลับมาดำเนินคดี แต่ยังติดหลายขั้นตอน 
เสี่ยอ้วน,ส่งตัวกลับ,กัมพูชา,แลกตัว,ข่าวหน้า1,ข่าวทั่วไป